DA Den Europæiske Unions Tidende CE 88/502

(2004/C 88 E/0514)

SKRIFTLIG FORESPØRGSEL E-0461/04

af José Ribeiro e Castro (UEN) til Kommissionen

(23. februar 2004)

Om: Zimbabwe — Europa-Parlamentets beslutning

Med en skrivelse dateret den 26. januar 2004 sendte Republikken Zimbabwes repræsentation og ambassade ved De Europæiske Fællesskaber et svar fra landets regering til Europa-Parlamentets medlemmer på den beslutning, som Parlamentet havde vedtaget den 15. januar 2004 (P5-TA-PROV(2004)0033).

I sit svar beskriver Zimbabwes regering beslutningen som »åbenlys propaganda«, »skæmmet af hykleri og arrogance«, »fuld af ønsketænkning« og »en notorisk forfalskning«, som indeholder »grundløse«, »anakronistiske«, »respektløse« og »tendentiøse« påstande. Desuden beskyldes Europa-Parlamentet for »at puste til splittelsens gløder og opmuntre til konfrontation«, »ikke at interessere sig for de sorte zimbabwere«, men kun for »tilbagelevering af de hvide godsejeres jord«, ligesom nogle europæiske regeringer beskyldes for »at udarbejde en strategi for at fjerne Zimbabwes regering«.

Svaret indeholder også spørgsmål, som rummer klare insinuationer: »Hvem har i sidste ende saboteret Zimbabwes økonomi?«. »Hvem er ansvarlig for de problemer, som Zimbabwe står over for?«

Har Kommissionen kendskab til svaret?

Hvordan vurderer Kommissionen formelt og reelt dette?

Hvilke bemærkninger vil Kommissionen fremsætte i anledning af beskyldningerne mod Europa-Parlamentet og medlemsstaternes regeringer?

Agter Kommissionen at svare Zimbabwes regering? Har den allerede gjort dette? På hvilken måde og gennem hvilke kanaler?

Er Kommissionen fortsat overbevist om, at valgene i landet hverken var frie eller fair?

Hvilken sandhedsværdi tillægger Kommissionen de omtalte »begivenheder« og de beskyldninger, som Zimbabwes regering fremsætter mod Europa-Parlamentet?

Svar afgivet på Kommissionens vegne af Poul Nielson

(6. april 2004)

Kommissionen er bekendt med det svar, der henvises til af det ærede medlem, eftersom Republikken Zimbabwes ambassade har sendt en kopi af dens brev til Kommissionen til Parlamentets formand, som var vedlagt svaret på Parlamentets erklæring om Zimbabwe.

Ved verbalnote af 20. februar 2004 anerkendte Kommissionen modtagelsen uden yderligere bemærkninger til svaret fra Zimbabwes regering.

Kommissionen er ikke enig i den analyse, der er foretaget af zimbabwiske myndigheder.

Kommissionen har ikke ændret opfattelse med hensyn til afholdelsen af præsidentvalget i marts 2002, der var kendetegnet ved systematisk anvendelse af vold, intimidation og valgsvindel, hvilket fik EU til at konkludere, at valgresultatet ikke var en retfærdig gengivelse af det zimbabwiske folks vilje.

Kommissionens kritiske opfattelse af den nuværende situation er velkendt. Den danner grundlag for det nylige forslag, der blev godkendt af Rådet, om at udvide foranstaltningerne mod Zimbabwe med yderligere 12 måneder. Endvidere har Kommissionen benyttet enhver lejlighed til at gøre Zimbabwes regering opmærksom på sin bekymring over tingenes nuværende tilstand. Kommissionen skal minde om EU's erklæring vedrørende strejken den 3. juni 2003, erklæringen om pressefrihed den 18. september 2003, erklæringerne den 28. november 2003 og senest den 10. februar 2004 om den seneste udvikling i Zimbabwe. I disse erklæringer anmodes regeringen i Zimbabwe om at respektere de grundlæggende rettigheder og opfordres til at deltage i en aktiv og meningsfyldt dialog med de involverede parter med henblik på løsning af den nuværende krise.